钦定古今图书集成/明伦汇编/官常典/第597卷 > 魏一恭
## 钦定古今图书集成/明伦汇编/官常典/第597卷 > 魏一恭

按《广西通志》：“一恭，字道庄，莆田人。嘉靖间，督广西学
政，出临诸生，俨然庄肃，若神明在上额其扁二，曰‘黜
浮薄，抑奔竞’，揭之门首。遇诸生年少列高等，必戒之
曰：‘毋志小气轻也’。随侍一仆，冬夏惟一绢，袍不加彩。
终其任未尝一娱色惰容。历转广西左布政，具知民
积苦。向时科出顾役金钱者，汰其半，如均徭榜数，不则收治之。州郡奉令谨察，诸役无敢倍取。后有同官
阴诋于御史，谓一恭营私。亡何，一恭卒，御史吊毕，突
入所居，检视装箧，一无所有。问其家童，对以俸钱并
在库。随呼主藏官吏至，具对如前。御史嗟叹大恸，乃
书其治行，檄郡为主奉，祀名宦。